Diari Oficial de la Generalitat Valenciana


Sumari del DOGV 2528, del 13-06-1995 (1995/835043)

ORDRE de 25 de maig de 1995, de la Conselleria d'Educació i Ciència, per la qual es convoquen proves específiques per a accedir a la condició de funcionari del cos de professors d'Ensenyament Secundari, previstes per acord de 3 d'abril de 1995, del Govern Valencià.
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2528

Data del DOGV
:   13-06-1995

Secció del DOGV
:   AUTORITATS I PERSONAL

Número del document
:   1995/835043


Data del document
:   25-05-1995

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 25 de maig de 1995, de la Conselleria d'Educació i Ciència, per la qual es convoquen proves específiques per a accedir a la condició de funcionari del cos de professors d'Ensenyament Secundari, previstes per acord de 3 d'abril de 1995, del Govern Valencià.   
Per Acord de 3 d'abril de 1995, del Govern Valencià, es declaren de provisió per personal docent el llocs de treball de psicòleg i pedagog dependents de la Conselleria d'Educació i Ciència i s'autoritza la convocatòria de proves específiques per a l'accés a la funció pública docent del personal laboral fix a funcionari de carrera que els desenvolupa.  
D'acord amb el que estableix el citat acord es va procedir a la negociació amb els representants sindicals del sector.  
En virtut d'això, i d'acord amb el que estableix la disposició tercera del mencionat acord i l'article setè del Decret 114/1993, de 26 de juliol, ambdós del Govern Valencià,  
ORDENE:  
I. Normes generals  
Primer  
Es convoquen proves específiques per a l'ingrés en el cos de professors d'Ensenyament Secundari en l'especialitat de psicologia i pedagogia.  
Segon  
A les presents proves selectives se'ls aplicarà la Llei Orgànica 1/1990, de 3 d'octubre, d'Ordenació General del Sistema Educatiu (LOGSE); la Llei de Mesures per a la Reforma de la Funció Pública, modificada per la Llei 23/1988, de 28 de juliol; el Decret Legislatiu de 20 de març de 1991 del Govern de la Generalitat Valenciana; la Llei 5/1994, de 24 d'octubre, de modificació parcial i urgent del Text Refós de la Llei de la Funció Pública Valenciana, i tot el que disposa aquesta convocatòria.  
II. Sostemes de selecció  
Tercer  
El sistema de selecció constarà de les fases següents:  
1. Desenvolupament per escrit, per a la lectura i el debat posterior amb el tribunal, d'un supòsit elegit entre dos plantejats pel tribunal, referits a l'Educació Infantil i a l'Educació Primària. L'aspirant disposarà de tres hores per al desenvolupament escrit; una hora, com a màxim, per a la lectura, i quinze minuts per al debat. Els supòsits versaran sobre una intervenció psicopedagògica i estaran relacionats amb el temari establert en l'annex I d'aquesta convocatòria, el tribunal tindrà en compte les tasques que actualment desenvolupen els participants i el tipus de prova que han superat per desenvolupar-les.  
2. Valoració de mèrits. En aquesta fase es valoraran els mèrits acadèmics que acrediten els aspirants i tindran una valoració preferent els serveis prestats en l'ensenyament públic. També seran considerats com a mèrits l'expedient acadèmic dels aspirants i els cursos de formació i perfeccionament superats.  
La referida valoració es realitzarà conformement al barem que s'adjunta com a annex II d'aquesta convocatòria.  
III. Requisits generals  
Quart  
Per a ser admesos a la realització del procediment selectiu, els aspirants hauran de reunir els requisits següents:  
a) Ser espanyol, tenir la nacionalitat d'un estat membre de la Unió Europea o ser nacional d'un estat que en virtut d'un tractat internacional realitzat per aquesta i ratificat per Espanya siga d'aplicació la lliure circulació de treballadors en els terminis del tractat constitutiu de la Unió Europea.  
b) Haver fet els divuit anys.  
c) Estar en possessió del títol de doctor, enginyer, arquitecte o llicenciat. Si de cas hi manca qualsevol de les titulacions anteriors podran presentar-se els qui hagen prestat serveis com a funcionaris interins en els cossos integrats en aquest durant un mínim de tres cursos acadèmics i continuen prestant-los a l'entrada en vigor de la LOGSE.   
d) No patir malaltia ni estar afectat per limitació física o psíquica que siga incompatible amb l'exercici de la docència.  
e) No haver estat separat mitjançant expedient disciplinari del servei de qualsevol de les administracions públiques, ni trobar-se inhabilitat per al desenvolupament de funcions públiques.  
f) No ser funcionari de carrera del cos de professors d'Ensenyament Secundari.  
g) Ser personal fix o funcionari de carrera de la Generalitat Valenciana que desenvolupe en la data de l'Acord de 3 d'abril de 1995, del Govern Valencià, algun dels llocs de treball relacionats en l'annex de l'acord citat i haja adquirit aquesta relació d'ocupació mitjançant procediment convocat amb anterioritat a l'entrada en vigor de la citada Llei 5/1994, de 24 d'octubre.  
Cinquè  
Tots els requisits enumerats anteriorment hauran de posseir-se el dia d'acabament del termini de presentació de sol·licituds i mantenir-se fins al moment de la presa de possessió.  
IV. Sol·licituds  
Sisè  
Els qui vulguen prendre part en aquest procés selectiu hauran de fer-ho constar en la instància, que serà facilitada gratuïtament en les direccions territorials d'Educació i Ciència d'Alacant, Castelló i València.  
Setè  
A la instància de sol·licitud s'adjuntarà la documentació següent:  
a) Dues fotocòpies del DNI.  
b) Tota la documentació justificativa per a la valoració dels mèrits a què es fa referència en l'annex II d'aquesta ordre. Només es consideraran aquells mèrits degudament justificats a través de la documentació que es determina en el citat annex, durant el termini de presentació d'instàncies.  
Vuitè  
Lloc de presentació. La presentació de sol·licituds es farà en les direccions territorials d'Educació o en la manera establerta en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú (LRJPA), i es dirigiran a la Direcció General de Personal. Si s'opta per presentar la sol·licitud en una oficina de Correus, es farà en sobre obert per tal que el funcionari de Correus la date i la segelle abans de certificar-la.  
Novè  
Els aspirants amb minusvàlues hauran d'indicar en la instància de sol·licitud les possibles adaptacions de temps i mitjans per a la realització de l'exercici en el casos que aquesta adaptació siga necessària.  
Deu  
El termini de presentació serà de vint dies naturals comptadors a partir de l'endemà de la publicació d'aquesta ordre en el Diari Oficial de la Generalitat Valenciana.  
Onze  
Els drets d'examen seran de 3.585 pessetes, inclosa la formació de l'expedient, i s'ingressaran en el compte corrent restringit denominat: «Generalitat Valenciana. Conselleria d'Economia i Hisenda. Compte restringit de col·laboració en la recaptació de tributs, preus públics i sancions», de les entitats de crèdit que determina l'annex I de l'Ordre de 26 de febrer de 1993, de la Conselleria d'Economia i Hisenda (DOGV de 17.03.93). Les despeses de transferència aniran a càrrec de l'interessat. En la sol·licitud haurà de figurar el segell de l'entitat bancària, acreditatiu del pagament de drets, la falta del qual o l'abonament fora de termini determinarà l'exclusió de l'aspirant. En cap cas la presentació i el pagament en l'entitat bancària suposarà l'eliminació del tràmit de presentació, en termini i manera, de la sol·licitud davant l'òrgan expressat en la norma vuitena.  
Dotze  
Les errades materials o de fet que puguen advertir-se en les sol·licituds podran esmenar-se en qualsevol moment, d'ofici o a petició de l'interessat.  
V. Admissió d'aspirants  
Tretze  
Relació d'admesos i exclosos: acabat el termini de presentació d'instàncies, la Direcció General de Personal dictarà resolució en què declararà aprovada la llista provisional d'admesos i exclosos, que haurà de ser publicada en el Diari Oficial de la Generalitat Valenciana. En les llistes s'haurà de fer constar els cognoms, nom, número del DNI, especialitat per la qual hi participa i, si escau, el motiu d'exclusió.  
Els aspirants exclosos disposaran d'un termini de deu dies comptadors a partir de l'endemà de la publicació de la llista per a esmenar el defecte que n'haja motivat l'exclusió. Les reclamacions es dirigiran a la Direcció General de Personal, d'acord amb el que disposa l'article 71 de la LRJPA, i es presentaran per qualsevulla de les maneres previstes en la base vuitena d'aquesta convocatòria.  
Catorze  
Les reclamacions presentades seran acceptades o denegades per resolució expressa del director general de Personal, per la qual es declararà aprovada la llista definitiva d'admesos i exclosos, que serà publicada en el Diari Oficial de la Generalitat Valenciana.  
En contra d'aquesta resolució que, d'acord amb el que preceptua l'article 109, en relació amb la disposició addicional novena de la LRJPA, posa fi a la via administrativa podrà interposar-se recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors a partir de la seua publicació, prèvia comunicació a l'òrgan que dictà l'acte impugnat, d'acord amb el que disposa l'article 110.3 de la LRJPA.  
VI. òrgans de selecció  
Quinze  
La selecció dels participants en aquest procediment serà realitzada pel tribunal que es relaciona tot seguit:  
Tribunal titular:  
President: José Luis Blasco Guiralt  
Vocals:  
Núm. 1: Miguel Arnal Suria  
Núm. 2: Josep Vicent Asunción Aguado  
Núm. 3: José Luis Domenech Zornoza  
Núm. 4: Miguel Belda Fuero  
Tribunal suplent:  
President: Roc Filella Escola  
Vocals:  
Núm. 1: Carmen Robles Fernández  
Num. 2: Juan Vaello Orts  
Núm. 3: Mª. Pilar González Sala  
Núm. 4: Luis Ramos Domínguez  
Setze  
Els membres del tribunal hauran d'abstenir-se d'intervenir, i ho notificaran a la Direcció General de Personal, quan hi concórreguen alguna de les circumstàncies previstes en l'article 28 de la LRJPA, o si han realitzat tasques de preparació d'aspirants a proves selectives d'accés a cossos o escales del grup A en els cinc anys anteriors a la publicació d'aquesta convocatòria.  
Els presidents sol·licitaran als membres del tribunal la declaració expressa de no trobar-se sotmesos en les circumstàncies previstes en el paràgraf anterior.  
Els aspirants podran recusar els membres del tribunal quan hi concórreguen les circumstàncies previstes en la present base.  
El termini per a manifestar l'abstenció serà de deu dies naturals comptats a partir de la publicació en el Diari Oficial de la Generalitat Valenciana de la llista provisional d'admesos i exclosos.  
Disset  
1. Prèvia convocatòria del president, per a la vàlida constitució de l'òrgan als efectes de la realització de sessions, deliberacions i presa d'acords, es constituirà el tribunal amb assistència del president i del secretari o, si s'escau, de qui el substituesca i de la meitat, almenys, dels seus membres.  
La suplència del president del tribunal s'autoritzarà per la Direcció General de Personal; la dels vocals, pel president que hi haja d'actuar, tenint en compte que haurà de recaure en el vocal suplent respectiu o, si hi manca, en qui el seguesca d'acord amb l'ordre en què figure en la disposició que l'haja nomenat.  
2. Correspon al tribunal:  
- La valoració dels coneixements sobre els continguts curriculars que hauran d'impartir els candidats i el domini dels recursos didàctics i pedagògics a què fa referència l'apartat 1 de la base tercera de la present convocatòria.  
- L'agregació de les puntuacions corresponents a les diferents fases del procediment selectiu, ordenació dels aspirants i declaració dels qui l'hagen superat.  
- Elaboració de les llistes d'aspirants seleccionats i de la remissió d'aquests a la Direcció General de Personal.  
3. El procediment d'actuació dels òrgans de selecció s'ajustarà en tot moment al que disposa la LRJPA.  
4. A l'efecte de comunicació i d'altres incidències, el tribunal tindrà la seu en la Conselleria d'Educació i Ciència, Direcció General de Personal, avinguda de Campanar, núm. 32, 46140 València.  
5. El tribunal tindrà la categoria primera de les recollides en l'article 19 de l'Ordre de 17 de febrer de 1986, de la Conselleria d'Economia i Hisenda (DOGV de 10 de març), sobre indemnitzacions per raó de servei.  
VII. Desenvolupament del procediment selectiu  
Divuit  
Inici:  
Els aspirant seran convocats mitjançant publicació en el Diari Oficial de la Generalitat Valenciana, en una única crida a l'acte de presentació davant el tribunal i seran exclosos de les proves selectives els qui no hi compareguen, llevat dels casos de força major degudament justificats i estimats pel tribunal.  
Una vegada iniciades les actuacions davant el tribunal no serà obligatòria la publicació de les successives crides en el Diari Oficial de la Generalitat Valenciana. El tribunal haurà de fer públic aquests anuncis al local on s'estiguen realitzant les proves amb quaranta-vuit hores, almenys, d'antelació a l'inici d'aquestes.  
Dinou  
Desenvolupament:  
L'actuació dels opositors s'iniciarà seguint l'ordre alfabètic dels cognoms, i l'esmentat ordre començarà per la lletra N, de conformitat amb el que estableix la Resolució d'11 de maig de 1994, de la Direcció General de la Funció Pública.  
Si no hi hagués aspirants el primer cognom dels quals comence amb la lletra N, s'iniciarà l'ordre d'actuació per la lletra o lletres següents en ordre alfabètic.  
En qualsevol moment el tribunal podrà requerir als participants l'acreditació de la seua personalitat.  
Així mateix, si el tribunal té coneixement que qualsevol dels aspirants no posseeix algun dels requisits exigits per la present convocatòria, prèvia audiència de l'interessat, haurà de proposar la seua exclusió al director general de Personal, i haurà de comunicar-los les inexactituds o falsedats formulades per l'aspirant en la sol·licitud d'admissió a les proves selectives, als efectes procedents.  
Contra l'exclusió de l'aspirant, que, d'acord amb el que preceptua l'article 109, en relació amb la disposició addicional novena de la LRJPA, posa fi a la via administrativa, podrà interposar-se un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors a partir de la seua publicació, i requerirà una comunicació prèvia a l'òrgan que va dictar l'acte impugnat, d'acord amb l'article 110.3 de la LRJPA.  
VIII. Qualificació  
Vint  
Valoració de coneixements. El tribunal valorarà aquesta fase del procés selectiu entre zero i deu punts.  
La puntuació de cada aspirant en aquesta fase serà la mitjana aritmètica de les qualificacions de tots els membres presents en el tribunal. Si entre les puntuacions atorgades pels membres del tribunal existeix una diferència de tres o més enters seran automàticament excloses les qualificacions màxima i mínima, i es resoldrà la puntuació mitjana entre les qualificacions restants.  
Vint-i-u  
Valoració de mèrits. L'assignació de la puntuació que corresponga els aspirants, segons el barem de l'annex II d'aquesta convocatòria, serà realitzada per una comissió designada pel director general de Personal.  
La puntuació obtinguda per aquesta valoració de mèrits es farà pública als taulers d'anuncis de les direccions territorials d'Educació, i els interessats hi podran presentar escrit de reclamació adreçat al director genera de Personal en el termini de deu dies a partir de l'endemà de l'exposició d'aquestes.  
Transcorregut aquest termini, i fetes les rectificacions que s'hi produesquen com a conseqüència de les reclamacions, la Direcció General de Personal farà pública la llista definitiva de valoració de mèrits als mateixos llocs indicats anteriorment.  
IX. Superació del procés selectiu  
Vint-i-dos  
Superaran aquest procediment, i, per tant, es declararà que han aprovat el procés selectiu, aquells aspirants que obtinguen un mínim de cinc punts, afegint a la puntuació atorgada pel tribunal la corresponent als apartats 2 i 3 del barem de l'annex II d'aquesta convocatòria. La puntuació final estarà determinada per la suma de les puntuacions obtingudes en la valoració de mèrits i en la valoració total de coneixements, i d'aquesta manera s'ordenaran els aspirants seleccionats.  
Si en confeccionar aquesta llista es produeixen empats, aquests es resoldran atenent successivament els criteris següents:  
a) Major puntuació en la valoració dels coneixements.  
b) Major puntuació en la valoració de l'apartat 1 de l'annex II d'aquesta convocatòria.  
c) Major puntuació en la valoració de l'apartat 2 de l'annex II.  
d) Major puntuació en l'apartat 3 de l'annex II.  
e) Major puntuació en els subapartats dels apartats 1, 2 i 3 de l'annex II i pel mateix ordre en què apareguen relacionats.  
Un vegada confeccionada la llista, el tribunal l'elevarà a la Direcció General de Personal amb la resta de la documentació corresponent al desenvolupament del procediment selectiu.  
La Direcció General de Personal publicarà en el DOGV una resolució amb la llista dels aspirants que superen el procés selectiu.  
Vint-i-tres  
Els aspirants que no superen el procés selectiu i els qui reunesquen el requisit establert en l'apartat g) de la norma quarta i no s'hi han presentat conservaran la mateixa naturalesa jurídica de la seua relació d'ocupació, inherent a la condició laboral o funcionarial que posseesquen, sense cap modificació, i romandran en situació de personal a extingir en el lloc que estiguen desenvolupant a l'entrada en vigor de l'Acord del Govern Valencià de 3 d'abril de 1995.  
X. Presentació de documents  
Vint-i-quatre  
En el termini de vint dies naturals comptadors des de l'endemà de la publicació en el Diari Oficial de la Generalitat Valenciana en què apareguen les llistes d'aspirants que hagen superat el procés selectiu, hauran de presentar els documents següents:  
a) Fotocòpia compulsada del títol exigit per a l'ingrés en el cos o certificació acadèmica que acredite haver realitzat tots els estudis necessaris per a l'obtenció del títol.  
b) Declaració jurada o promesa de no haver estat separat mitjançant expedient disciplinari del servei de cap administració pública, ni trobar-se inhabilitat per a l'exercici de funcions públiques, d'acord amb el model que figura com a annex IV d'aquesta convocatòria.  
c) Certificat acreditatiu de la situació administrativa expedida pel Registre de Personal de la Conselleria d'Administració Pública.  
Els qui dins el termini fixat, tret dels casos de força major, no presenten la documentació o de l'examen d'aquesta es deduís que manca algun dels requisits indicats en la base III no podran ser nomenats funcionaris de carrera i quedaran anul·lades les seues actuacions, sense perjudici de la responsabilitat en què hagueren pogut incórrer per falsedat en la sol·licitud inicial.  
XI. Nomenament de funcionaris de carrera  
Vint-i-cinc  
Conclòs el procés selectiu, la Direcció General de Personal declararà aprovat l'expedient i procedirà a la seua remissió al Ministeri d'Educació i Ciència que, mitjançant ordre publicada en el BOE, nomenarà funcionaris de carrera els aspirants que l'hagen superat, i quedaran amb caràcter definitiu en el lloc de treball de personal funcionari en què el seu lloc de treball s'haja reconvertit, amb l'obligació de romandre-hi durant un termini de dos anys, conformement al que disposa l'article 20.1.f) de la Llei de Mesures per a la Reforma de la Funció Pública i l'apartat 6 de la disposició addicional cinquena de la citada llei.  
Base final  
Vint-i-sis  
Aquesta convocatòria i tots els actes administratius que se'n deriven, i també les actuacions del tribunal, podran ser impugnats en el casos i en la manera establertes en la LRJPA. L'administració podrà, si s'escau, procedir a la revisió de les resolucions del tribunal d'acord amb el que preveu la citada llei.  
València, 25 de maig de 1995  
El conseller d'Educació i Ciència,  
JOAN ROMERO I GONZáLEZ  
ANNEX I  
Especialitat de psicologia i pedagogia  
1. El dret a l'educació: el seu fonament en la constitució i el seu desenvolupament legal. L'escolaritat obligatòria i gratuïta a Espanya. Competències autonòmiques en matèria educativa.  
2. Organització i funcionament dels centres educatius en la LODE: funcions dels òrgans directius i col·legiats. La inspecció educativa.  
3. Teoria general del currículum. Disseny curricular com a projecte: desenvolupament curricular com a realització. Currículum explícit i currículum latent.  
4. Estructura i elements essencials del currículum establert a Espanya; objectius educatius, continguts de concepte, de procediments i d'actituds; criteris d'avaluació, principis metodològics.  
5. Del currículum establert a la seua concepció en el projecte curricular d'etapa i en programacions curriculars. Continguts curriculars i criteris d'avaluació en el nivells de concreció de centre i d'aula.  
6. L'escola comprensiva: principis bàsics. Comprensibilitat i diversitat dels alumnes. Els grups heterogenis en l'escola comprensiva.  
7. L'organització de l'aula: disseny d'activitats educatives i organització de grups. El professor com a dinamitzador del grup-classe.  
8. Objectius, continguts bàsics, avaluació i mètode en l'Educació Infantil.  
9. Objectius, continguts bàsics, avaluació i mètode en l'Educació Primària.  
10. Objectius, continguts bàsics, avaluació i mètode en l'Educació Secundària Obligatòria.  
11. Objectius, estructura i ordenació del Batxillerat. El seu lloc en l'Educació Secundària.  
12. Objectiu, estructura i ordenació dels ensenyaments de Formació Professional.  
13. La font psicològica del currículum. Elements de psicologia evolutiva, cognitiva i de l'aprenentatge que contribueixen al disseny i desenvolupament curricular en el seus diferents nivells.  
14. La font pedagògica del currículum. Elements de les ciències de l'educació que contribueixen al disseny i desenvolupament curricular en els seus diferents nivells.  
15. Les capacitats com a objectiu de l'educació. Els seus diferents aspectes: Valor intrínsec, valor propedèutic, caràcter funcional en relació amb la vida quotidiana.  
16. Procés d'aprenentatge: condicionament, aprenentatge per observació, aprenentatges superiors, el processament de la informació, el paper d'atenció i la memòria, les habilitats metacognitives.  
17. El procés d'ensenyament i d'aprenentatge com a procés de construcció i d'interacció: elements interpersonals i elements didàctics. El paper mediador del professor.  
18. Principis didàctics en el procés d'ensenyament i aprenentatge. Aprenentatge significatiu. El paper de les capacitats i coneixements previs.  
19. El desenvolupament en l'edat de l'Educació Infantil (I): desenvolupament social, motriu i afectiu, el pensament perceptomotriu. Implicacions educatives.  
20. El desenvolupament en l'edat de l'Educació Infantil (II): llenguatge i comunicació, el pensament perceptomotriu. Implicacions educatives.  
21. El desenvolupament en l'edat de l'Educació Primària (I): desenvolupament social, motriu i afectiu. Implicacions educatives.  
22. El desenvolupament en l'edat de l'Educació Primària (II): Llenguatge i comunicació, el pensament concret. Implicacions educatives.  
23. El desenvolupament en l'edat de l'Educació Secundària (I): adolescència i joventut. Canvis que acompanyen la pubertat. Implicacions educatives.  
24. El desenvolupament en l'edat de l'Educació Secundària (II):  
desenvolupament cognitiu, el pensament formal abstracte. Implicacions educatives.  
25. Socialització i aprenentatge. L'escola com a institució socialitzadora: la transmissió de pautes socials i valors. Tradició i patrimoni cultural en la transmissió educativa.  
26. La dimensió moral de l'educació. Actituds i valors morals a través de les àrees del currículum. L'educació del raonament i del judici moral.  
27. Educació per a la convivència i per a la pau. L'educació i el desenvolupament d'actituds cooperatives, democràtiques i cíviques.  
28. Educació per a la igualtat. Educació no discriminatòria. Eliminació de prejudicis sexistes i racistes en l'escola.  
29. Educació sexual i educació per a la salut. Prevenció de l'addicció a substàncies perjudicials.  
30. La tutoria com a element de la funció docent. Funcions de tutor en Primària i en Secundària. Aportacions de la psicologia i de les ciències de l'educació al desenvolupament d'aquestes funcions.  
31. El procés de prendre decisions: com s'aprén i s'ensenya.  
32. La maduresa vocacional i el projecte de vida. Aportació de la psicologia i la pedagogia a aquesta maduresa i projecte, principalment en l'adolescència.  
33. Aspectes de la diversitat dels alumnes rellevants per l'educació i l'aprenentatge: Aptituds, motivació, estils cognitius, altres diferències individuals.  
34. L'orientació com a activitat educativa. Principis bàsics de l'orientació educativa comuns als diferents models. Les tècniques més utilitzades.  
35. Presentació i desenvolupament d'un model concret d'orientació educativa, i també del instruments i tècniques d'orientació.  
36. L'organització del sistema d'orientació i suport en Espanya en les diferents administracions educatives: equips de sector, programes d'orientació en centres.  
37. L'assessorament individualitzat als alumnes: principis generals, models i tècniques d'assessorament i de consell.  
38. Orientació escolar. Assessorament i consell sobre itineraris educatius, acords amb les aptituds i motivació dels alumnes en l'Educació Secundària: optativitat, modalitats de Batxillerat, cicle de Formació Professional.  
39. L'orientació professional i els processos de presa de decisió vocacional. Maduresa vocacional, autoconeixement i elecció de carrera.  
40. Ensinistrament en la transició a la vida activa. Assessorament i consell sobre estudis superiors en camps professionals d'acord amb les aptituds, els interessos i la motivació dels alumnes.  
41. Ensenyament d'habilitats bàsiques i hàbits d'autonomia en la infància, principalment amb alumnes amb dèficits o disfuncions.  
42. Programes d'ensenyar a pensar, de millora de la intel·ligència, d'aprendre a aprendre: principis comuns i panorama general.  
43.Presentació i desenvolupament d'algun programa concret d'intervenció per a la millora de la intel·ligència o d'aprendre a pensar.  
44. Tècniques d'estudi i de desenvolupament en Primària i en Secundària: principis generals i aplicació en àrees o àmbits específics.  
45. L'enfocament preventiu dels problemes escolars i d'aprenentatge. Grups de risc i recursos compensatoris per a l'educació.  
46. Anàlisi sistèmica de la institució escolar. L'escola com a sistema d'interaccions. L'enfocament sistèmic en la intervenció psicopedagògica: programes d'intervenció global.  
47. Relació de teoria i pràctica en l'educació. La investigació educativa. El professor com a investigador de la pròpia pràctica. Principis i mètodes de la investigació en l'acció.  
48. La pràctica educativa com a relació personal i com a pràctica i tècnica i científica. La persona de l'educador. La tecnologia educativa i els mitjans didàctics.  
49. Principis i models generals d'avaluació en educació. Objectius i tipologia. L'avaluació en el procés educatiu i en la presa de decisions curriculars.  
50. Avaluació psicopedagògica: Avaluació de la capacitat intel·lectual, de les aptituds bàsiques i d'altres característiques personals relacionades amb l'aprenentatge. Instruments i tècniques d'aquesta avaluació.  
51. Avaluació del procés d'ensenyament: Avaluació dels projectes curriculars, de la programació, dels materials curriculars, de les activitats educatives, de l'organització escolar.  
52. Avaluació de l'aprenentatge: Avaluació del processos i dels resultats d'aprenentatge en els alumnes. Avaluació de la competència curricular.  
53. Experimentació i innovació educativa. Problemes i estratègies en la introducció i difusió educatives en l'escola.  
54. Dinàmica del grup classe. L'adaptació al medi escolar: Negociació de rols a l'aula.  
55. La construcció de la intel·ligència i de la personalitat en la interacció social: El paper dels companys en l'experiència educativa i en l'aprenentatge.  
56. El treball cooperatiu i la interacció social. Tècniques d'anàlisi i d'abstracció grupal.   
57. L'educació especial. Del model del dèficit al de necessitats educatives especials. Principis generals de la intervenció educativa en aquestes necessitats.  
58. L'organització de l'educació especial: aules i centres específics, integració d'alumnes amb necessitats especials en l'escola ordinària. Principis i mètodes de la integració escolar. Criteris d'escolarització.  
59. Organització i modes de treball a l'aula amb alumnes amb necessitats especials. Funcions del professor de suport.  
60. Adaptacions curriculars: conceptes i principis generals. Adaptacions curriculars significatives per a alumnes amb necessitats educatives especials i les seues classes: accés al currículum, adaptacions metodològiques, en continguts en avaluació.  
61. La diversificació curricular: aplicacions dels articles 23 i 37 de la LOGSE. Objectius, àrees, continguts i criteris d'avaluació en les diversificacions curriculars.  
62. La diversificació curricular: Aplicacions dels articles 23 i 37 de la LOGSE. Objectius, àrees, continguts i criteris d'avaluació en les diversificacions curriculars.  
63. Les persones amb retard mental: problemes i tècniques d'intervenció en els diferents nivells educatius.  
64. Dèficits sensorials: tipus i avaluació. Sistemes de comunicació en alumnes cecs i sords.  
65. Intervenció educativa i adaptacions curriculars amb alumnes cecs i ambliòpics.  
66. Intervenció educativa i adaptacions curriculars amb alumnes sords.  
67. L'autisme i les alteracions de la comunicació en la infància i en l'adolescència. Intervenció educativa davant aquests problemes.  
68. Alteracions comportamentals i conductes associals en la infància. Programes de prevenció, intervenció i tractament davant problemes de desenvolupament de la personalitat en l'Educació Infantil i Primària.  
69. Alteracions comportamentals i conductes associals en l'adolescència. Programes de prevenció, intervenció i tractament davant problemes de desenvolupament de la personalitat en l'Educació Secundària.  
70. Els alumnes amb disfuncions o dèficits motors: Barreres d'accés al currículum, adaptacions instrumentals.  
71. Dificultats d'aprenentatge i alumnes lents a aprendre. Intervenció educativa adaptacions curriculars en aquest alumnes.  
72. Dificultat i problemes en l'adquisició del llenguatge parlat: intervenció educativa.  
73. Dificultat i problemes en l'adquisició del llenguatge escrit: intervenció educativa.  
74. Dificultats i problemes en les matemàtiques bàsiques i en les operacions elementals de càlcul: Intervenció educativa.   
75. Dificultat i problemes en l'adquisició i ús dels instruments lògics i matemàtics del pensament formal abstracte en l'adolescència: Intervenció educativa.  
76. Els alumnes superdotats. Possibilitats educatives que els ofereix el currículum en les diferents etapes. El treball educatiu amb aquests alumnes.  
77. Formació professional -de base i específica- i preparació per a la transició a la vida activa en alumnes amb necessitats educatives especials i en els qui no assoleixen els objectius de l'ensenyament obligatori.  
78. El paper de la família en l'educació. Col·laboració de professors i pares en les diferents etapes educatives, principalment en l'Educació Infantil. Modes de treball amb els pares.  
79. La col·laboració de mestres i pares d'alumnes amb necessitats educatives especials. Programes educatius formals per a desenvolupar en la llar.  
80. L'escola en el seu entorn: relació amb altres institucions socials, amb la ciutat. Peculiaritats de l'escola rural.  
81. Fonaments biològics del comportament humà. Bases neurològiques de l'activitat mental superior.  
82. La percepció i les seues modalitats sensorials. La memòria sensorial, de treball i a llarg termini. Formació de conceptes, raonament, solució de problemes i pensament creatiu.  
83. Les diferències individuals: Principals dimensions rellevants: Personalitat, situació i conducta en la seua determinació recíproca.  
84. L'Ésser humà com a subjecte actiu i motivat. La regulació cognitiva de la conducta. El paper de l'emoció. Processos d'autodeterminació.  
85. El comportament humà en la interacció social. Relacions diàdiques i de grup. Representacions, pautes i guions socials: Influència en la conducta personal.  
ANNEX II  
1. Experiència docent prèvia  
1.1 Per curs complet com a contractat laboral fix o funcionari de carrera de la Conselleria d'Educació i Ciència en els llocs que figuren en l'annex de l'Acord de 3 d'abril del Govern Valencià: 1,500 punts.  
1.2 Per cada mes fracció d'any inferior al curs complet en places que s'indiquen en l'apartat anterior: 0,125 punts.  
1.3 Per cada curs acadèmic complet en l'ensenyament públic en altres places diferents de les incloses en els apartats anteriors amb nomenament com a funcionari o contracte com a personal laboral: 0,750 punts.  
1.4 Per cada curs complet en l'ensenyament privat en llocs anàlegs als que s'indiquen en el subapartat 1.1: 0,250 punts.  
Per aquest subapartat 1.4 la puntuació no podrà ser superior a 1,000 punt.  
Per aquest subapartat, en cap cas es podrà obtenir més de 6,000 punts.  
Als efectes dels subapartats 1.1, 1.3 i 1.4 es consideraran com a curs complet sis mesos, almenys, de serveis efectius computats a 30 de juny. Els serveis pel subapartat 1.2 només es computaran fins al 30 de juny de cada curs. No podran acumular-se les puntuacions quan els serveis s'hagen prestat simultàniament en més d'un centre docent.  
Documents justificatius:  
Fotocòpia compulsada o confrontada del document justificatiu del nomenament amb l'expressió de la duració real d'aquest, o certificació dels serveis prestats expedida per l'òrgan competent. Per al cas dels serveis de l'apartat 1.4 fotocòpia compulsada o confrontada del contracte amb expressió de la duració real d'aquest.  
2. Expedient acadèmic  
Es valorarà exclusivament l'expedient acadèmic corresponent al títol exigit amb caràcter general i al·legat per a l'ingrés en el cos de professors d'Ensenyament Secundari de la manera que s'indica a continuació:  
2.1 Fins a 6,00 punts: 1,50 punts  
2.2 Des de 6,01 punts fins a 7,50 punts: 1,75 punts  
2.3 Des de 7,51 punts fins a 10 punts: 2,00 punts  
Per a l'obtenció de la nota mitjana en els casos que no hi figure l'expressió numèrica concreta, s'aplicaran les equivalències següents:  
Aprovat: 5,00 punts  
Notable: 7,00 punts  
Excel·lent: 9,00 punts  
Matrícula d'honor: 10,00 punts  
Les qualificacions que continguen l'expressió literal «Bé» es consideraran equivalents a 6,00 punts.  
Documents justificatius:   
certificat acadèmic personal amb indicació de les qualificacions obtingudes i acompanyada del dipòsit del títol o fotocòpia compulsada del títol requerit per a l'ingrés en el cos.  
3. Altres mèrits (fins un màxim d'1,00 punt)  
3.1 Per cada títol del mateix nivell del requerit i al·legat per a l'ingrés en el cos de professors d'Ensenyament Secundari: 0,100 punts.  
3.2 Pel grau de doctor: 0,300 punts.  
Per aquests subapartats en cap cas podrà obtenir-se més de 4,000 punts.  
Documents justificatius:  
Fotocòpia compulsada del títol o resguard del pagament dels drets d'expedició.  
3.3 Per haver accedit al lloc de treball mitjançant concurs públic de mèrits o superior de proves selectives: 0,400 punts.  
3.4 Per cada curs de formació o perfeccionament superat, convocat per les administracions educatives o universitats relacionat amb l'especialitat a què s'opta o amb l'organització escolar, les noves tecnologies aplicades a l'educació, la didàctica, la psicopedagogia i la sociologia de l'educació.  
Més de trenta hores (\*) 0,200 punts  
Més de cent hores: 0,400 punts  
(\*) A aquest efecte seran acumulables els cursos no inferiors a vint hores que hagen estat realitzats en el centres de professors i relacionats sobre la mateixa matèria.  
Per aquest subapartat 3.4, la puntuació no podrà ser superior a 0,600 punts.  
Documents justificatius: certificat o fotocòpia compulsada o confrontada d'haver-los cursats en què conste de manera expressa la duració de les hores del curs.